**E L Ő T E R J E S Z T É S**

**Szombathely Megyei Jogú Város Közgyűlése Gazdasági és Jogi Bizottságának 2020. szeptember havi ülésére**

**Javaslat az iskolai közösségi szolgálat működésére vonatkozó új Együttműködési Megállapodás megkötésére**

Szombathely Megyei Jogú Város Önkormányzata 2013 óta támogatja a Vasi Diákközösségi Szolgálat (a továbbiakban: Közösségi Szolgálat) működését. A Közösségi Szolgálat – a Vas megyei középiskolákkal és az országban működő vállalatokkal, intézményekkel kötött megállapodás alapján – biztosítja a középiskolai tanulók számára kötelező közösségi szolgálat koordinálását és eredményes működését. A Közösségi Szolgálat 2017. január 31. napjáig a Nyugat-magyarországi Egyetem Regionális Pedagógiai Szolgáltató és Kutató Központjának szervezeti keretei között működött. 2017. február 1. napjával a szombathelyi szervezeti egységek az Eötvös Loránd Tudományegyetem szervezetébe olvadtak be, mely intézmény a szervezeti egységek tekintetében a Nyugat-magyarországi Egyetem általános és teljes jogutódja lett. Szombathely MJV Önkormányzata a Közösségi Szolgálat támogatására vonatkozóan a jogutód ELTE Savaria Regionális Pedagógiai Szolgáltató és Kutató Központtal 2017. május 10. napján együttműködési megállapodást kötött.

2018. március 18-án kelt levelében az ELTE Savaria Regionális Pedagógiai Szolgáltató és Kutató Központ főigazgatója arról tájékoztatta Szombathely MJV Önkormányzatát, hogy az Eötvös Loránd Tudományegyetem a Közösségi Szolgálat működtetését nem tekinti alapfeladatának, így a Közösségi Szolgálat Irodájának működtetését 2018-tól nem támogatja. A megkötött Együttműködési megállapodást Szombathely MJV Önkormányzata 2018.05.25 napjával felmondta.

Szombathely MJV Önkormányzatának 76/2018.(IV.26.) Kgy. sz. határozata rendelkezett arról, hogy 2018. július 1. napjától a Polgármesteri Hivatal Egészségügyi és Közszolgálati Osztálya szervezetének keretein belül biztosítja a Közösségi Szolgálat feladatainak ellátását.

A 2017. évben együttműködési megállapodást kötött felek tekintetében történő változások, a gyakorlati működés közben tapasztaltak illetve a megállapodáshoz az elmúlt időszakban csatlakozók észrevételeinek, kéréseinek figyelembe vételével javasolt az iskolai közösségi szolgálat működésével kapcsolatosan egy új két oldalú együttműködési megállapodás létrehozása (Továbbiakban: Együttműködési Megállapodás). A VDKSZ indulásakor kizárólag a Szombathelyi Tankerület és szombathelyi fogadó szervezetek kötötték meg az akkori együttműködést. A sikeres együttműködés hatására a szereplők száma nagyságrendileg megnőtt, és mind a földrajzi lefedettségben, mind a Fenntartók tekintetében jelentős változások történtek. Beléptek új szereplőként egyházi fenntartású oktatási intézmények, a Vas Megyei Szakképző Centrum, valamint az ország egész területén megtalálhatóak azok a fogadó szervezetek, akikkel a VDKSZ kapcsolatban áll.

Az oktatási intézmények esetében tapasztalható centralizációs folyamatokat és az önkormányzattal jelenleg is együttműködésben álló intézmények kéréseit figyelembe véve javasolt, hogy Szombathely MJV Önkormányzata a csatlakozni kívánó oktatási intézmény kérésére a fenntartóval kösse meg az Együttműködési Megállapodást. Az előterjesztés 1. számú melléklete Szombathely Megyei Jogú Város Önkormányzata, és a Fenntartó Intézmények között kötendő Együttműködési Megállapodás tervezetét, az előterjesztés 2. számú melléklete Szombathely Megyei Jogú Város Önkormányzata, és az Oktatási Intézmények között kötendő Együttműködési Megállapodás tervezetét, míg az előterjesztés 3. számú melléklete a Fogadó Szervezetek által kitöltendő Nyilatkozat tervezetét tartalmazza.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. szeptember „ "**

**/: Dr. László Győző :/**

**HATÁROZATI JAVASLAT**

**............./2020. (…..) GJB. sz. határozat**

1. A Bizottság az iskolai közösségi szolgálat működésére vonatkozó, Szombathely Megyei Jogú Város Önkormányzata és a Fenntartó Intézmények között kötendő Együttműködési Megállapodást az előterjesztés 1. számú, Szombathely Megyei Jogú Város Önkormányzata és az Oktatási Intézményekkel kötendő Együttműködési Megállapodást az előterjesztés 2. számú, a Fogadó Szervezetek által kitöltendő Nyilatkozatot az előterjesztés 3. számú melléklete szerinti tartalommal elfogadja
2. A Gazdasági és Jogi Bizottság a „Javaslat az iskolai közösségi szolgálat működésére vonatkozó új Együttműködési Megállapodás megkötésére” c. előterjesztést megtárgyalta és a határozati javaslatot az előterjesztésben foglaltak szerint javasolja a Közgyűlésnek elfogadásra.

**Felelősök:** Bokányi Adrienn, a Gazdasági és Jogi Bizottság elnöke

Dr. László Győző alpolgármester

(a végrehajtás előkészítéséért: Vinczéné Dr. Menyhárt Mária, az Egészségügyi és Közszolgálati Osztály vezetője,

Kovács Balázs, az Sport és Ifjúsági Iroda vezetője)

**Határidő:** azonnal